Generalsekretæren av selfie
NATOs ferske generalsekretær deler gjerne med sine drøye 377.000 Facebook-følgere. I dag viste han fram en av julepresangene sine - en såkalt selfiestang. - Julaften fikk jeg en egen stang til å ta selfie med. Her er mitt første forsøk med Catharina :), melder han på Facebook og har lagt ut bildet av datteren og ham selv. Hvem han har fått den populære stangen av fremgår ikke, men generalsekretæren er ikke snauere enn at han tar seg tid til å svare flere som kommenterer bildet hans. En kvinne mener at han trenger å øve litt, og Jens svarer: - Ja, helt enig. Lover å øve. Det hjelper. Til en annen følger skriver han: - Regner m å bli bedre til å bruke den etter noen flere forsøk. Uansett lover den tidligere statsministeren at det blir flere bilder av ham tatt av ham fremover.Postingen var da også svært populær. Etter 40 raske minutter hadde over 10.000 trykket «liker» på Stoltenbergs bilde. Stoltenberg var ikke alene om å få en avlang pakke med en fotostang under juletreet i år. Bruk av selfie-stangen tok av i sommer, da den ble mer og mer populær - og VG skrev at stangen var blant de mest populære julegavetipsene før jul. Bildene blir tatt på lengre avstand og skaper gjerne et mer realistisk og teknisk bedre bilde enn de som er tatt veldig tett på. I tillegg er det selvsagt mulig å få med større grupper på bildet. Selfiefenomenet har virkelig tatt av de siste årene. I 2013 ble det også kåret til årets nyord av Oxford Dictionaries, etter en enorm økning i bruken i 2012 og 2013.
Her øver Jens Stoltenberg med selfiestangen som han fikk til jul. Etter dette kan han slippe nærgående bilder - i alle fall de han tar selv.